Rubberkoeëls vlieg ná oproer op N4Verkeersopeenhopings op die N4. (Foto: Twitter) Die N4 by Donkerhoek buite Pretoria is weer gedeeltelik oopgestel nadat betogers Woensdagoggend vir groot ontwrigting op die snelweg gesorg het. Die R104 is egter in dié stadium nog gesluit, terwyl ongelukkige inwoners van wyk 100, waaronder Lethabong, Skierlik, Mooiplaats, Kopanong en Pienaarspoort, voortgaan met hul protesoptrede. Die inwoners is volgens die polisie ongelukkig oor swak dienslewering. Brandende buitebande en ander voorwerpe is gevolglik vanoggend gebruik om die N4 en R104 te versper, waarna verkeersopeenhopings gevolg het. Verkeersopeenhopings op die N4. (Foto: Twitter) Rubberkoeëls moes in ’n stadium gebruik word om die oproerige skare uiteen te jaag, het Isaac Mahamba, woordvoerder van die Tshwane-metropolisie, vanmiddag aan Maroela Media gesê. Mahamba het egter gesê die verkeer op die N4 vloei intussen weer nadat die situasie in bedwang gebring en een baan in albei rigtings oopgestel is. “Die situasie word tans beheer. Die metropolisie is op die toneel en ons monitor die situasie.” Volgens Mahamba het die betogers ’n memorandum aan die Stad Tshwane oorhandig. Die inhoud van die memorandum moet egter nog deurgegaan word, het hy verduidelik. #sapsGP The N4 highway and the R104 road are closed as a result of service delivery #ProtestAction by the residents of Ward 100 (Lethabong, Skierlik, Mooiplaats, Kopanong and Pienaarspoort). #SAPS and Metro Police maintaining #PoliceVisibility in the area. ME pic.twitter.com/H6nDZ7nGxA — SA Police Service ???????? (@SAPoliceService) April 13, 2022 Pretoria – N4 Route: #Protesting #Donkerhoek (Update) https://t.co/SmaVEdAPv9 — TrafficSA (@TrafficSA) April 13, 2022